Floating Sofa Quartet
Floating Sofa Quartet er en nordisk folkemusikkvartet bestående af Clara Tesch, Mads Kjøller-Henningsen (Danmark), Leija Lautamaja, (Finland) og Malte Zeberg (Sverige).

Gruppen har udgivet to albums og vundet én pris ved Danish Music Awards Folk.

Historie 
Gruppen blev dannet i 2013 af Clara Tesch, Leija Lautamaja, Mads Kjøller-Henningsen og Malte Zeberg ved en årlig folkemusikfestival kaldet Nordtrad, der blev afholdt i Vilnius, Litauen. De fire medlemmer sad på bredden af floden Vilnia og spillede og så noget, som de først troede var en sofa, der flød forbi. Det viste sig dog at være et dødt svin, men oplevelsen gav navn til bandet.

Floating Sofa Quartet har optrådt på en række musikfestivaller som Kaustinen Folk Music Festival (Finland), Førdefestivalen (Norge), Tønder Festival (Danmark), Korrö Folkmusikfestival (Sverige) og folkBALTICA (Tyskland).

I 2015 blev gruppen nomineret til Talentprisen ved Danish Music Awards Folk.

I 2016 udkom gruppens debutalbum The moon we watch is the same som året efter var nomineret til Årets Udgivelse ved Danish Music Awards Folk i 2017. Tesch var desuden nomineret som Årets Komponist ved samme lejlighed. I 2016 fik de også Saugmann Bjerregaard-fondens (efter Ditlev Trappo Saugmann Bjerregaard) førstepræmie.
Albummet blev kaldt for en "overbevisende debut" på musiksiden Rootszone.

I 2018 vandt de prisen Årets nye navn ved Folk- & världsmusikgalan.

Deres andet album udkom i 2018 kaldet Neighbourhood, som bestod af traditionelle nordiske folkemelodier fra Danmark, Sverige og Finland. Rootszones anmelder kaldte den for en "Flot opfølger til kvartettens første plade og en instrumenthåndtering på niveau med ingen ringere end Dreamers' Circus!"
Albummet vandt prisen Årets Folk Udgivelse ved Danish Music Awards Folk i 2019.

Medlemmer 
 Leija Lautamaja (melodeon og harmonium)
 Malte Zeberg (bas og mandolin)
 Clara Tesch (violin og bratsch)
 Mads Kjøller-Henningsen (tværfløjte og svensk sækkepibe)

Diskografi 
 2016 The moon we watch is the same
 2018 Neighbourhood

Referencer

Eksterne henvisninger 
 
 

Folkemusikgrupper fra Danmark
Musikgrupper fra 2013